寓懷四首  其一
作者：陸游
朝代：宋

paragraphs: 脱粟未爲饑，短褐未爲寒。
衆毁心自可，身困氣愈完。
茆屋雖三間，趺坐則已寛。
濁酒不滿瓢，浩歌有餘歡。
祿食妻子樂，功名後人看。
成敗兩蝸角，貴賤一鼠肝。
芒芒百年夢，底物堪控摶。
不如學餐霞，駐此雙頰丹。
行披終南雲，飛渡黄河湍。
巋然過空城，人言古長安。
霜露蒙荆榛，喟然增永嘆。